คุมเข้มลดปัญหาฝุ่นละอองใน กทม.และปริมณฑล บังคับใช้กฎหมายตรวจจับควันดำและปรับคุณภาพน้ำมัน
นายอรรถพล เจริญชันษา อธิบดีกรมควบคุมมลพิษ (คพ.) ในฐานะผู้อำนวยการศูนย์แก้ไขปัญหามลพิษทางอากาศ (ศกพ.) กล่าวว่า กรมควบคุมมลพิษ (คพ.) จะใช้แผนเฉพาะกิจเพื่อการแก้ปัญหามลพิษด้านฝุ่นละอองปี 2565 ภายใต้แนวคิด "1 สื่อสาร 5 ป้องกัน 3 เผชิญเหตุ" เพื่อลดฝุ่นละอองในพื้นที่กรุงเทพมหานครและปริมณฑลที่เกิดจากยานพาหนะกว่าร้อยละ 50 โดยเฉพาะรถยนต์ดีเซล จึงร่วมมือกับสำนักงานตำรวจแห่งชาติ กรมการขนส่งทางบกและหน่วยงานที่เกี่ยวข้องตั้งด่านตรวจจับควันดำแล้วใช้กฎหมายเข้ามาบังคับใช้อย่างเคร่งครัด จะเริ่มตั้งด่านตรวจจับควันดำตั้งแต่เดือนพฤศจิกายนเป็นต้นไป ปีที่ผ่านมาตั้งด่านตรวจจับควันดำในพื้นที่กรุงเทพมหานครและปริมณฑลช่วงหน้าฝุ่นสามารถสุ่มตรวจควันดำยานพาหนะได้ถึงกว่า 200,000 คัน แล้วถูกออกคำสั่งห้ามนำมาวิ่งเด็ดขาดกว่า 5,000 คันจากมีควันดำเกินค่ามาตรฐาน ทำให้ปีนี้ตั้งเป้าคุมกวดขันตรวจควันดำให้มากขึ้น โดยจะปรับมาตรฐานค่าควันดำจากท่อไอเสียของรถยนต์ ขณะเครื่องยนต์จอดอยู่กับที่จากเดิมกำหนดไว้ไม่เกินร้อยละ 45 เมื่อตรวจวัดด้วยเครื่องมือวัดควันดำระบบวัดความทึบแสง ให้ลดลงมาอยู่ที่เร้อยละ 35 หากผู้ฝ่าฝืนจะถูกเปรียบเทียบปรับ 5,000 บาท และสั่งห้ามใช้รถด้วยการพ่นข้อความ "ห้ามใช้" โดยเจ้าของรถต้องนำรถไปแก้ไขและนำมาตรวจสภาพอีกครั้งจนผ่านการตรวจวัดจึงจะนำไปใช้งานได้คพ. ยังขอความร่วมมือ จากบริษัทผู้ผลิตและจำหน่ายน้ำมันดีเซลกำมะถันต่ำ 2 แห่ง ให้จำหน่ายน้ำมันช่วงวิกฤติฝุ่น PM2.5 ในราคาปกติคือ บริษัท ปตท. น้ำมันและการค้าปลีก จำกัด (มหาชน) หรือ ปตท. OR และบริษัท บางจาก คอร์ปอเรชั่น จำกัด  (มหาชน)  นำน้ำมันดีเซลที่มีคุณลักษณะเทียบเท่า Euro 5 หรือมีกำมะถันไม่เกิน 10 มิลลิกรัมต่อลิตร (ppm) ออกมาจำหน่าย เนื่องจากมีคุณสมบัติที่สามารถลดฝุ่น PM 2.5 ได้ถึงร้อยละ 24 โดยรถยนต์เครื่องเก่าเติมน้ำมันชนิดนี้ได้โดยไม่มีผลกระทบต่อการทำงานของเครื่องยนต์ ซึ่งจะจำหน่ายผ่านสถานีบริการน้ำมันในพื้นที่กรุงเทพมหานครและปริมณฑลระหว่างเดือนธันวาคม 2564 - กุมภาพันธ์ 2565อธิบดีกรมควบคุมมลพิษ (คพ.) กล่าวย้ำว่า คพ. ยังได้ร่วมมือกับบริษัทผู้ผลิตและจำหน่ายรถยนต์ผ่านกลุ่มอุตสาหกรรมยานยนต์ สภาอุตสาหกรรมแห่งประเทศไทย  (ส.อ.ท.) ผ่านโครงการ "คลีนิกรถ ลดฝุ่น PM2.5" ปีที่ 3 จะให้รถยนต์ที่มีอายุการใช้งานตั้งแต่ 7 ปีขึ้นไปมารับบริการตรวจเช็คสภาพเครื่องยนต์และเปลี่ยนถ่ายน้ำมันเครื่องตามศูนย์บริการรถยนต์แต่ละยี่ห้อในราคาพิเศษ โดยมีบริษัทรถยนต์เข้าร่วม 11 บริษัท ประกอบด้วย บริษัท ตรีเพชร อีซูซุเซลล์ บริษัท เมอร์เซเดส-เบนซ์ (ประเทศไทย) จำกัด บริษัท มิตซูบิชิ มอเตอร์ส (ประเทศไทย) บริษัท ซูซูกิ มอเตอร์ (ประเทศไทย) บริษัท นิสสัน มอเตอร์ (ประเทศไทย) บริษัท โตโยต้ามอเตอร์ (ประเทศไทย) บริษัท เอ็มจี เซลส์ (ประเทศไทย) จำกัด บริษัท ฮอนด้า ออโตโมบิล (ประเทศไทย) จำกัด บริษัท มาสด้า เซลส์ (ประเทศไทย) จำกัด บริษัท ฮีโน่มอเตอร์สเซลส์ (ประเทศไทย) และบริษัท ฟอร์ด มอเตอร์ คัมปะนี (ประเทศไทย) โดยจะมอบโปรโมชั่นพิเศษให้กับประชาชนที่นำรถยนต์มาตรวจเช็คสภาพและบำรุงรักษาเครื่องยนต์สามารถช่วยลดการระบายควันดำได้เฉลี่ยถึงร้อยละ 25 ภาพรวมปีที่ผ่านมามีประชาชนนำรถมาเช็คสภาพมากกว่า 45,000 คัน   ช่วยลดการปลดปล่อยควันดำบนท้องถนนได้อย่างมีประสิทธิภาพเพิ่มขึ้น